b'\n_START_ARTICLE_\nKamerakran\n_START_PARAGRAPH_\nKamerakranen er den st\xc3\xb8rste og mest komplekse l\xc3\xb8sning til at lave kamerabev\xc3\xa6gelser i film. Udbuddet af kraner er mangfoldigt b\xc3\xa5de i st\xc3\xb8rrelse og teknologi og sp\xc3\xa6nder over simple svingarme til store computerstyrede teleskop-kraner. Nogle er station\xc3\xa6re, andre monteret p\xc3\xa5 toppen af en skinnevogn._NEWLINE_Kranen har en stor arbejdsradius og til forskel fra de \xc3\xb8vrige mobile kamerateknikker, kan den arbejde vertikalt. Kombinationen mellem et horisontalt og vertikalt arbejdsrum s\xc3\xa6tter teknikken i stand til at lave et unikt og enest\xc3\xa5ende udtryk, hvor beskueren i glidende og elegante bev\xc3\xa6gelser sv\xc3\xa6ver gennem rummet. Fra fr\xc3\xb8 til fugl. Fra n\xc3\xa6r til fjern. Fra side til side. Parallelt med denne mobilitet er kranens bev\xc3\xa6gelser hurtige og pr\xc3\xa6cise._NEWLINE_Fleksibiliteten i systemet er ogs\xc3\xa5 grunden til, at teknikken ofte bruges, hvor instrukt\xc3\xb8ren vil have klippetempoet ned eller \xc3\xb8nsker at udnytte effekten i et long shot.'